Betty Nana Efua Krosbi (jina hili pia huandikwa Crosby au Krosby Mensah; alizaliwa Donkorkrom, Mkoa wa Mashariki, 29 Agosti 1980) ni mwanamke mwanasiasa nchini Ghana na Mbunge wa jimbo la Afram Plains North katika eneo la Mashariki mwa Ghana. Yeye ni mwanachama wa chama cha National Democratic Congress. Betty Krosbi Mensah ana shahada ya kwanza ya Utawala wa Biashara kutoka Chuo Kikuu cha Zenith, na Diploma ya Juu ya Taifa (Higher National Diploma) katika fani ya Uhasibu kutoka Chuo Kikuu cha Kiufundi cha Koforidua. Kabla ya kuwa Mbunge, Mensah alikuwa Mkurugenzi mkuu wa kampuni ya Best Pat Ghana Limited kuanzia mwaka wa 2013 hadi mwaka 2016. Pia aliwahi kuwa Naibu Mratibu wa Pili wa Ajira kwa Vijana Kitaifa nchini humo kutoka mwaka 2009 hadi mwaka 2013. Mensah pia alikuwa Mratibu wa Jinsia na Maendeleo wa Chama cha Mikopo cha Ushirika cha Ghana kutoka mwaka 2003 hadi mwaka 2005. Katika uchaguzi mkuu wa Ghana wa mwaka 2016 wa kugombea kiti cha Ubunge wa jimbo la Afram Plains, Betty alijizolea jumla ya kura 18,121 kati ya kura 23,606 zilizopigwa akiwa ni sawa na 78.44% na kumshinda Isaac Ofori-Koree wa chama cha New Patriotic Party, Cornelius Agbeku wa chama cha National Democratic Party na Micheal Ampontia wa Chama cha Convention People's Party na kushinda kiti katika Bunge la 7 la Jamhuri ya Ghana.